
"Mert kénköves esső az égből le tsordul..."

A dolgozat célja, hogy egy szövegen keresztül bemutassa, hogy a folklorizáció folyamata milyen síkokon érvényesülhet. Ennek szemléltetésére komplex módon közelítettem a témához, több forráscsoportot (kéziratos és nyomtatott) anyagokat, valamint a vonatkozó szakirodalmat is bevonva.
A szöveg, amiből kiindultam egy, a XVIII. század során született vers, mely a világvége, az utolsó ítélet témáját dolgozza fel. A dolgozatban rávilágítok a szöveg lehetséges forrásaira és stílusalakító tényezőire. Összehasonlító szövegfilológiai módszerrel összevetem a versezet egyes variánsait, melyek ponyvanyomtatványként és kéziratos énekeskönyvekben is felbukkantak. A legkésőbbi variánsát a szövegnek egy vak koldus előadásából ismerjük, így a dolgozat végén külön fejezetet kap a szóbeliség, mint a folklorizáció utolsó állomása.
A téma nagysága miatt kénytelen voltam a magyar nyelvű szöveghagyományra szűkíteni a vizsgált anyagot. Még így is meglehetősen nagy szövegkorpusszal dolgozhattam.
A dolgozat felveti a kérdést, hogy hol kezdhetünk el a hagyományba való beágyazódásról beszélni. Lehet-e azt mondani, hogy csak az a folklór, ami a szóbeliségben él, mikor már a ponyvákon jelentős átalakuláson megy keresztül a szöveg?
Első pillantásra talán túl tágnak tűnik az időkeret, amivel a dolgozatban számolok, azonban a szövegfolytonosság megköveteli, hogy a XVI. századtól egészen a XX. századig nyomon kövessük a változás folyamatát.
A dolgozat végén található összegzésben nem foglaltam össze minden részeredményt, hanem igyekeztem egy olyan paradigmát felállítani, mely alkalmas lehet más kutatásokkal való összevetésre. 



